છતાં ઈશ્વર મહાન છે અને તેની પાસે કશુંક માગીએ તો તેમાં કશું ખોટું પણ નથી, પરંતુ માગવામાં વિવેક હોવો જરૂરી છે. આપણે હંમેશાં સ્વાર્થી માગણી કરીએ છીએ કે, હે ઈશ્વર! તું મારું ભલું કરજે. એટલે ઈશ્વર આપણી પ્રાર્થના સાંભળતો નથી, કારણ કે આપણી માગણી સ્વાર્થી છે, આપણા એકલાના હિત માટેની છે. જો આપણે એવી પ્રાર્થના કરીએ કે, હે ઈશ્વર! તું સમગ્ર સંસારનું કલ્યાણ કરજે… સૌને સુખ આપજે… તો સૌના સુખમાં આપણું સુખ સમાયેલું જ હોય છે, સૌના કલ્યાણમાં આપણું કલ્યાણ સમાયેલું જ હોય છે. ઈશ્વર આવી સર્વવ્યાપી – વિશ્વવ્યાપી પ્રાર્થનાઓ જ સાંભળતો હોય છે. કોઈની વ્યક્તિગત અને સ્વાર્થી પ્રાર્થનાઓ એ શા માટે સાંભળે? અને આપણે પણ એવી સંકુચિત પ્રાર્થનાઓ કરીએ જ શા માટે?